b'\n_START_ARTICLE_\nLihasrelaksantit\n_START_PARAGRAPH_\nLihasrelaksantit ovat lihaksia lamaavia tai lihasj\xc3\xa4nnityst\xc3\xa4 alentavia l\xc3\xa4\xc3\xa4keaineita. Ne jaetaan perifeerisiin lihasrelaksantteihin, jotka vaikuttavat hermo-lihasliitokseen ja riitt\xc3\xa4v\xc3\xa4n\xc3\xa4 annoksena halvaannuttavat lihaksen t\xc3\xa4ysin, sek\xc3\xa4 sentraalisiin lihasrelaksantteihin, joista ainakin osa vaikuttaa keskushermoston hermosolujen pinnassa oleviin inhibitorisiin (\xc3\xa4rsytyst\xc3\xa4 est\xc3\xa4viin) gaba-reseptoreihin._NEWLINE_Sentraaliset lihasrelaksantit ovat huonosti m\xc3\xa4\xc3\xa4ritelt\xc3\xa4viss\xc3\xa4 oleva l\xc3\xa4\xc3\xa4keaineryhm\xc3\xa4, joita on k\xc3\xa4ytetty lihasj\xc3\xa4nnityksen ja lihaskouristusten hoitoon mm. sel\xc3\xa4n lihaskivuissa. Niiden vaikutus perustunee ainakin osittain sedatiiviseen eli rauhoittavaan vaikutukseen. Esimerkki t\xc3\xa4llaisesta on diatsepaami, jota p\xc3\xa4\xc3\xa4asiassa k\xc3\xa4ytet\xc3\xa4\xc3\xa4n ahdistuneisuusl\xc3\xa4\xc3\xa4kkeen\xc3\xa4. _NEWLINE_Perifeeriset lihasrelaksantit ovat t\xc3\xa4rke\xc3\xa4 l\xc3\xa4\xc3\xa4keaineryhm\xc3\xa4 anestesiologiassa. Esimerkiksi vatsaontelon leikkauksien ajaksi on t\xc3\xa4rke\xc3\xa4 saada lihastoiminta ja refleksit pois. T\xc3\xa4h\xc3\xa4n k\xc3\xa4ytettiin alkujaan kurarea, mutta nyky\xc3\xa4\xc3\xa4n Suomessa on k\xc3\xa4yt\xc3\xb6ss\xc3\xa4 kuraren sukuisia synteettisi\xc3\xa4 aineita kuten atrakuuri ja mivakuuri, sek\xc3\xa4 steroidirakenteisia aineita kuten pankuroni, rokuroni ja vekuroni. Lis\xc3\xa4ksi k\xc3\xa4yt\xc3\xb6ss\xc3\xa4 on anestesian aloitukseen nopeavaikutteinen ns. depolarisoiva lihasrelaksantti, suksametoni.'